KLASA: Pp-118/23

URBROJ: 711-02-02/02-2025-19

Zagreb, 12. veljače 2025.

**FRANE BARBARIĆ**

**predsjednik uprave HEP-a d.d.**

**do 8. prosinca 2024.**

**Predmet: FRANE BARBARIĆ, predsjednik uprave HEP-a do 8. prosinca 2024.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Ines Pavlačić, kao zamjenice predsjednice Povjerenstva, Nike Nodilo Lakoš i Ane Poljak, kao članica Povjerenstva, dana 12. veljače 2025. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 15. svibnja 2023.g. po službenoj dužnosti otvorilo predmet temeljem novinskog članka na portalu DNEVNIK.HR od dana 13. svibnja 2023. U članku se navodi da je Frane Barbarić, tada predsjednik uprave HEP d.d., bespravno sagradio vilu s bazenom u uvali Sinjava na Hvaru, na poljoprivrednom zemljištu, a da mu je isto omogućeno jer koristi svoju poziciju predsjednika uprave HEP d.d. Ujedno se navodi i da je izgradnja vile povezana s ……………….. koji vodi jedan od mjesnih odbora Jelse i ima građevinsku firmu te za protuuslugu spuštanja podzemnih kabela prema svojim apartmanima gradi vilu Frani Barbariću.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Frane Barbarić obnašao dužnost predsjednika uprave HEP-a d.d. od 1. siječnja 2018. godine do 8. prosinca 2024. godine slijedom čega je isti u obvezi postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u svrhu utvrđivanja činjenica u postupku iz svoje nadležnosti zatražilo od HEP-a d.d. dopisom od 23. svibnja 2023., broj: 711-I-994-P-118/23-04-12 , očitovanje u kojem su dokumentu/općem aktu i temeljem kojih zakonskih odredaba i procedura definirani uvjeti, način izvođenja i vrsta radova koji se odnose na asfaltiranje cesta i postavljanje infrastrukture u Općini Jelsa, na području Gdinj-Srhov Dolac, koje trgovačko društvo ili više njih je obavljalo navedene radove, odnosno na koji način su ti radovi financirani. Također, Povjerenstvo je zatražilo i očitovanje o činjenicama je li Fjord, obrt za usluge, vl. ………….., poslovao na području Općine Jelsa kao kooperant trgovačkog društva HEP d.d., u kojem razdoblju, na kojim poslovima i temeljem koje procedure, odnosno pravnog akta.

Dopisom od 2. lipnja 2023., broj: 11/2828/23.LL, HEP d.d. se očituje na navedeno traženje da nije nadležan niti obavlja poslove organizacije, gradnje, održavanja, rekonstrukcije i sl. poslova vezanih za elektro-distribucijsku infrastrukturu niti obavlja djelatnost distribucije električne energije pa u tom smislu nema ni saznanja niti raspolaže podacima o uvjetima, načinu izvođenja i vrsti radova koji se odnose na asfaltiranje cesta i postavljanje infrastrukture u Općini Jelsa, na području Gdinj-Srhov Dolac, kao što ne raspolaže ni podacima o tome koje je trgovačko društvo obavljalo navedene radove, odnosno na koji način su ti radovi financirani. U odnosu na upit u vezi poslovanjem HEP d.d. s obrtom za usluge Fjord vl. …………….., navodi se da isti obrt nije poslovao s HEP d.d. niti je obavljao odnosno pružao bilo kakve usluge građevinskih radova za društvo HEP d.d.

Nadalje, Povjerenstvo je u svrhu utvrđivanja činjenica u postupku iz svoje nadležnosti zatražilo od Općine Jelsa dopisom od 23. svibnja 2023, broj: 711-I-988-P-118/23-02-12, očitovanje u kojem su dokumentu/općem aktu i temeljem kojih zakonskih odredaba i procedura definirani uvjeti, način izvođenja i vrsta radova koji se odnose na asfaltiranje cesta i postavljanje infrastrukture u Općini Jelsa, na području Gdinj-Srhov Dolac, koje trgovačko društvo ili više njih je obavljalo navedene radove, odnosno na koji način su ti radovi financirani. Također, Povjerenstvo je zatražilo i očitovanje o činjenicama je li Fjord, obrt za usluge, vl. ……………, poslovao na području Općine Jelsa kao kooperant trgovačkog društva HEP d.d., u kojem razdoblju, na kojim poslovima i temeljem koje procedure, odnosno pravnog akta.

Općina Jelsa dopisom od 9. lipnja 2023., KLASA: 044-01/23-01/1, URBROJ: 2181-26-23-2, navodi da je HEP zadnjih mjeseci postavljao visokonaponski kabel od mjesta Gdinj prema uvali Srhov Dolac za što Općina Jelsa nije nadležna, a radovi se, prema informacijama kojima raspolaže Općina izvode po više građevinskih dozvola koje glase na HEP. Nadalje, u odnosu na upit o asfaltiranju ceste na toj relaciji, Općina navodi da sve nerazvrstane ceste na području Općine Jelsa održava Komunalna tvrtka Jelkom d.o.o. bilo samostalno, bilo putem kooperanata sukladno zakonu. Konačno, Općina navodi da su upoznati s time da je obrt Fjord dugogodišnji kooperant HEP-a, ali ne samo na području Općine Jelsa već na cijelom otoku Hvaru.

Povjerenstvo je u svrhu utvrđivanja činjenica u postupku iz svoje nadležnosti zatražilo od Fjord, obrta za usluge, vl. ……………….., dopisom od 23. svibnja 2023., broj: 711-I-989-P-118/23-03-12, očitovanje je li Fjord poslovao na području Općine Jelsa kao kooperant trgovačkog društva HEP d.d., u kojem razdoblju, na kojim poslovima i temeljem koje procedure, odnosno pravnog akta.

Na navedeno traženje dopisom od 15. lipnja, ……………, kao vlasnik obrta Fjord, odgovara da s gospodinom Frane Barbarićem nema nikakve poslovne veze, već da posluje s HEP Elektrodalmacija Split.

Povjerenstvo je 12. lipnja 2023. uputilo dopis HEP-ODS d.o.o. Elektrodalmacija Split, broj: 711-I-1143-Pp-118/23-07-12, sa zahtjevom da se HEP ODS d.o.o. očituje u kojem su dokumentu/općem aktu i temeljem kojih zakonskih odredaba i procedura definirani uvjeti, način izvođenja i vrsta radova koji se odnose na asfaltiranje cesta i postavljanje infrastrukture u Općini Jelsa, na području Gdinj-Srhov Dolac, koje trgovačko društvo ili više njih je obavljalo navedene radove, odnosno na koji način su ti radovi financirani. Također, Povjerenstvo je zatražilo i očitovanje o činjenicama je li Fjord, obrt za usluge, vl. ……………., poslovao na području Općine Jelsa kao kooperant trgovačkog društva HEP d.d., u kojem razdoblju, na kojim poslovima i temeljem koje procedure, odnosno pravnog akta.

Elektrodalmacija Split dopisom od 20. lipnja 2023., broj: 40130/9267/23SK, koji je zaprimljen u Povjerenstvo 23. lipnja 2023., navodi da se ne bavi asfaltiranjem ceste pa nema saznanja o takvim radnjama na području Općine Jelsa. Nadalje navodi da su na području Gdinj-Srhov Dolac položili 20 kV kabel u sklopu šireg obuhvata elektrifikacije južnih uvala otoka Hvara, a u skladu s elaboratom optimalnog tehničkog rješenja priključenja (EOTRP) izrađenog u srpnju 2018., kojeg dostavljaju u prilogu. Ujedno su pokrenuli ishođenje građevinskih dozvola za taj projekt i do sada je ishođeno 4 od 5 potrebnih građevinskih dozvola, koje također dostavljaju u prilogu. Sredstva za projekt osigurana su iz plana „27“, sredstva za stvaranje uvjeta u mreži i priključenje. Građevinske radove izveo je obrt za usluge Fjord, vl. …………….., a elektromontažne radove tvrtka Prolux d.o.o.

U svrhu utvrđivanja činjenica Povjerenstvo je 1. rujna 2023. uputilo dopis HEP-ODS d.o.o. Elektrodalmacija Split, broj: 711-I-1756-Pp-118/23-10-12, sa zahtjevom da HEP ODS d.o.o. dostavi cjelokupnu dokumentaciju vezano za nabavu građevinskih radova koje je izveo Fjord, obrt za usluge, a koji radovi se spominju u njihovom ranijem dopisu, te da se očituje je li HEP-ODS d.o.o., Elektrodalmacja Split priključila kuću površine 150 m2 na katastarskoj čestici ……….. u katastarskoj općini Zastražišće, u vlasništvu Frane Barbarića, predsjednika uprave HEP-a d.d., na distriubucijski sustav?

HEP ODS d.o.o. Elektrodalmacija Split na traženo se očituje dopisom broj: 40130/13239/23SK, od 12. rujna 2023., zaprimljen u Povjerenstvo dana 13. rujna 2023., u kojem navodi da je obrt Fjord kooperant HEP ODS, Elektrodalmacije Split temeljem okvirnog sporazuma „Građevinski radovi na hitnim intervencijama, održavanju, priključcima i izgradnji elektroenergetskih objekata - Područje Hvar“ od 23. ožujka 2021., a koji je sklopljen nakon provedenog javnog natječaja. Ujedno uz očitovanje dostavlja navedeni sporazum broj S43-802/21 iz koje proizlazi da mu je prethodio provedeni postupak javne nabave evidencijskog broja 43-V-25/20-3. Uz očitovanje se dostavlja i građevinska dozvola (zajedno s rješenjem o njenoj pravomoćnosti) izdana na investitora HEP-ODS d.o.o., izdana za građenje građevine infrastrukturne namjene energetskog sustava 2.b skupine, priključni kabel 20 kv na katastarskim česticama ……………………………………………………………………………………………………. sve k.o. Gdinj, ukupne dužine 4 150 m. Uz dopis se dostavlja i Zahtjev za poketanje investicijskih aktivnosti/izgradnje investicijskih objekata broj 23710-22 izrađen od HEP-ODS d.o.o., Elektrodalmacija Split, Terenske jedinice Hvar dana 16. rujna 2022., a upućen Elektrodalmaciji Split, Službi za realizaciju investicijskih projekata i pristup mreži, Odjel za realizaciju investicijskih projekata, kao i Odluka za pokretanje investicijskih aktivnosti/izgradnje investicijskih objekata broj 4013-22-030857 od 17. studenog 2022. donesena od strane Elektrodalmacija Split. Konačno, uz dopis se dostavlja Narudžbenica broj S43-802/21-202 HEP-ODS d.o.o., Elektrodalmacija Split, prema isporučitelju Fjord, uslužni obrt, vl. …………..

U odnosu na katastarsku česticu …….. u katastarskoj općini Zastražišće, u vlasništvu Frane Barbarića, navodi se da postoji električni priključak od 1998. godine. A kao prilog dostavljaju Zahtjev za izdavanje Elektroenergetske suglasnosti od 4. rujna 1996. koji je podnio …………., zatim Uvjerenje da je objekt izgrađen prije 1968. izdano od strane Ureda za katastarsko-geodetske poslove Županije Splitsko-dalmatinske, Ispostave Stari Grad, od 12. kolovoza 1996. i Elektroenergetska suglasnost broj 226-21-12/98 od 25. svibnja 1998., uz napomenu iz dopisa da je priključna snaga 7,36 kW i da nije zatraženo povećanje snage niti izmjena postojećeg EES, kako HEP ODS d.o.o. Elektrodalmacija Split navodi u svom dopisu.

U svrhu utvrđivanja činjenica iz svoje nadležnosti, Povjerenstvo je uputilo dopis Državnom inspektoratu RH dana 1. rujna 2023., broj. 711-I-1757-Pp-118/23-11-12, u kojem se traži dostava akta kojim je utvrđeno izvođenje građevinskih radova bez pravomoćne odnosno izvršne građevinske dozvole za građevinu u vlasništvu Frane Barbarića na području katastarske općine Zastražišće, Odjel za katastar nekretnina Stari grad, Područni ured za katastar Split.

Državni inspektorat RH se na traženo očituje dopisom od 9. lipnja 2023. u kojem dostavlja Povjerenstvu presliku rješenja građevinske inspekcije Državnog inspektorata kojim je investitoru Frani Barbiću iz Zagreba, Brune Bušića 8, naređeno uklanjanje bespravno izgrađenih građevina na k.č.br. ……… i …….. k.o. Zastražišće i to: izgrađenu stambenu zgradu katnosti P+1, građevinu katnosti P, preljevni bazen, i dva betonska zida dužine cca 7 m i cca 32,80 metara.

Povjerenstvo je dana 23. listopada 2024. uputilo još jedan dopis HEP-ODS-u d.o.o., KLASA: P-118/23, URBROJ: 711-02-01/05-2024-15, kojim traži dostavu dopisa Općine Jelsa KLASA: 310-01/18-01/2, URBROJ: 2128/02-18-3, od 8. svibnja 2018. sa svim prilozima, a koji je upućen kao prijedlog za izradu tehničke dokumentacije za elektrifikaciju naselja na području Općine Jelsa.

Na traženo se HEP-ODS d.o.o. očituje da nema u svom posjedu navedeni dopis, ali da su dobili na uvid dopis od Općine Jelsa, te vjeruje da će traženi dopis Općina Jelsa dostaviti Povjerenstvu. Ujedno se napominje da su tim dopisom dostavljeni ulazni podaci za izradu Elaborata optimalnog tehničkog rješenja priključenja za južne i sjeverne uvale Općine Jelsa. Na osnovi izrađenih elaborata izrađeni su Ugovori o međusobnim odnosima i financiranju izgradnje elektroenergetskih objekata za južne i sjeverne uvale Općine Jelsa što predstavlja standardnu proceduru za elektrifikaciju napuštenih naselja ili naselja koja nemaju električnu energiju.

Općina Jelsa dopisom od 11. studenog 2024. dostavlja predmetni dopis, odnosno dopis koji je Općina Jelsa uputila HEP-u Elektrodalmacija Split dana 8. svibnja 2018. Dopis je sastavljen temeljem sastanka održanog u Splitu, na kojem su sudjelovali predsjednik Mjesnog odbora Gdinj, Metkior Ćurin, načelnik Općine Jelsa Nikša Peronja, te direktor HEP-ODS d.o.o. Elektrodalmacija Split, …………. i njegov tim iz HEP-a. Na sastanku je dogovoreno da će Općina Jelsa koordinirati proces elektrifikacije uvala mjesta Gdinj i Zastražišće. Općina se ujedno obvezala prikupiti sve zahtjeve za priključke od zainteresiranih stanovnika i gospodarskih subjekata, nakon ćega će HEP-ODS d.o.o, Elektrodalmacija Split izraditi tehno ekonomsku studiju, temeljem koje bi se krenulo u projektiranje. Ujedno se uz dopis dostavljaju svi zahtjevi za priključke po uvalama s pripadajućim grafičkim prikazom.

Povjerenstvo je dana 12. prosinca 2024. uputilo HEP-ODS-u d.o.o., Elektrodalmacija Split, posljednji dopis u svrhu utvrđivanja činjenica iz svoje nadležnosti, KLASA: P-118/23, URBROJ: 711-02-02/02-224-17, u kojem je zatraženo očitovanje je li Fjord, obrt za usluge, vl. ………….., poslovao na području Općine Jelsa kao kooperant trgovačkog društva HEP-ODS d.o.o., Elektrodalmacija Split ili na neki drugi način s trgovačkim društvom HEP-ODS d.o.o., Elektrodalmacija Split, u kojem razdoblju, na kojim poslovima i temeljem koje procedure, odnosno pravnog akta. Uz traženo nalaže se i dostava relevantne dokumentacije.

HEP ODS d.o.o. Elektrodalmacija Split se na traženo očitovala dopisom od 30. prosinca 2024., broj: 40130/19979/24SK, u kojem se navodi da obrt Fjord posluje kao kooperant s HEP-ODS d.o.o., Elektrodalmacija Split od 2019. godine, da su poslovi građevinski radovi na hitnim intervencijama, održavanju, priključcima i izgradnji elektroenergetskih objekata. Navodi se da je do sada sklopljeno dva ugovora temeljem provedene jednostavne nabave (43-B-433/19 te B4013-21-19) i dva okvirna sporazuma sklopljena temeljem provedenog postupka javne nabave (S43-802/21 i S43-1075/23). Uz dopis se dostavlja opsežna dokumentacija vezana uz navedene postupke jednostvane javne nabave i postupke javne nabave. Iz dostavljene dokumentacije je vidljivo da je u postupcima jednostavne nabave kod prvog postupka došlo do prijave dva subjekta, obrta Fjord i trgovačkog društva Tehno-elektro d.o.o., no da je društvo Tehno-elektro d.o.o. odustalo zbog prekapacitiranosti. U drugom postupku jednostavne nabave obrt Fjord bio je jedini ponuditelj. U posljednja dva postupaka javne nabave, brojeva S43-802/21 i S43-1075/23, čija dokumentacija je također dostavljena, vidljivo je da je u oba puta obrt Fjord odabran kao ekonomski najpovoljnija ponuda.

Povjerenstvo je izvršilo uvid u izvadak iz sudskog registra Trgovačkog suda u Zagrebu, za trgovačko društvo HEP-ODS d.o.o. (puni naziv HEP- Operator distribucijskog sustava d.o.o.) iz kojeg je vidljivo da je jedini osnivač tog trgovačkog društva trgovačko društvo Hrvatska elektroprivreda d.d. (HEP d.d.).

U odnosu na katastarsku česticu ……… u katastarskoj općini Zastražišće, u vlasništvu Frane Barbarića, Povjerenstvo je utvrdilo da na toj čestici postoji električni priključak od 1998. godine, a koji je napravljen temeljem Zahtjeva za izdavanje Elektroenergetske suglasnosti od 4. rujna 1996. koji je podnio ……….. Priključna snaga od 7,36 kW od priključenja 1998. godine nije mijenjana te nije zatraženo povećanje snage niti izmjena postojeće Elektroenergetske suglasnosti od tada do današnjeg dana.

U odnosu na vezu Frane Barbarića s obrtom Fjord, vl. ……………, Povjerenstvo je utvrdilo sljedeće. Obrt Fjord je trenutni kooperant HEP ODS, Elektrodalmacije Split temeljem okvirnog sporazuma „Građevinski radovi na hitnim intervencijama, održavanju, priključcima i izgradnji elektroenergetskih objekata - Područje Hvar“ od 23. ožujka 2021., a koji je sklopljen nakon provedenog javnog natječaja, a inače posluje s HEP-ODS d.o.o. od 2019. godine. Iz dostavljene dokumentacije vidljivo je da su trgovačko društvo HEP-ODS d.o.o. i obrt Fjord, vl. ……………….., sklopili do sada, u okviru međusobne suradnje, dva ugovora temeljem provedene jednostavne nabave (43-B-433/19 te B4013-21-19) i dva okvirna sporazuma sklopljena temeljem provedenog postupka javne nabave (S43-802/21 i S43-1075/23). U oba postupka jednostavne nabave Obrt Fjord je bio jedini subjekt koji se javio i ostao u natječaju do kraja, dok je u postupcima javne nabave oba puta obrt Fjord odabran kao ekonomski najpovoljniji ponuditelj. Povjerenstvo nije utvrdilo vezu između obrta Fjord, ………………. i Frane Barbarića, kao i eventualne nepravilnosti u angažiranju obrta Fjord od strane HEP-ODS d.o.o., a kako se u članku koji je bio povod pokretanja ovog postupka navodi.

Iz navedenog Povjerenstvo nije utvrdilo vezu između Frane Barbarića, predsjednika uprave HEP-a d.d. do 8. prosinca 2024. i širenja mreže elektrifikacije južnih uvala otoka Hvara, kao niti vezu između Frane Barbarića i obrta Fjord, vl. …………….. Pregledom opsežne dokumentacije Povjerenstvo nije niti u jednom segmentu utvrdilo sudjelovanje Frane Barbarića u navedenim aktivnostima, kako vezanim uz širenje mreže elektrifikacije južnih uvala otoka Hvara, tako niti u vezi angažiranja obrta Fjord kao kooperanta HEP-ODS-a d.o.o. na otoku Hvaru, a radi se o poslovima građevinskih radova na hitnim intervencijama, održavanju, priključcima i izgradnji elektroenergetskih objekata.

Imajući na umu sve navedeno, u ovom predmetu nije utvrđeno da bi obveznik zloupotrijebio svoja posebna prava obveznika koja proizlaze ili su potrebna za obavljanje dužnosti, ponašanje koje je opisano člankom 7. ZSSI-a, a kako proizlazi iz navoda predmetnog novinarskog članka. Naime, Povjerenstvo ne raspolaže nepobitnim dokazima koji bi upućivali na takvo postupanje, niti je iz stanja predmeta razvidno da bi se isti mogli pribaviti.

Slijedom svega navedenog, Povjerenstvo utvrdilo kako protiv obveznika Frane Barbarića, predsjednika uprave HEP d.d. do 8. prosinca 2023., u odnosu na opisane okolnosti nisu ispunjene pretpostavke za pokretanje postupka iz nadležnosti Povjerenstva.

ZAMJENICA PREDSJEDNICE POVJERENSTVA

Ines Pavlačić, dipl. iur

Dostaviti:

1. Obveznik Frane Barbarić, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana